open-index/open-wikipedia-markdown huggingface dataset:
מצמוץ

שמאל|ממוזער|271x271px|מצמוץ**מצמוץ** הוא הסגירה והפתיחה המהירות של העפעפיים. הוא פעולה הכרחית של העין המסייעת לפזר דמעות ולהסיר גורמים מגרים ממשטח הקרנית והלחמית. בממוצע, מצמוץ לוקח מעט יותר מעשירית שנייה. מהירות המצמוץ עשויה להיות מושפעת מגורמים כגון עייפות, פגיעת עין, תרופה ומחלה. אדם ממצמץ בממוצע 15 פעמים בדקה. שיעור המצמוץ מוחלט על ידי "מרכז המצמוץ", אבל עשוי להיות מושפע על ידי תמריץ חיצוני. כאשר בעל-חיים (בדרך-כלל אדם) בוחר למצמץ רק עין אחת בתור אות לאחר בקביעה חברתית (צורה של שפת-גוף), הפעולה נקראת קריצת-עין. לעומת זאת, ישנן חיות (לדוגמה, צבים ואוגרים) הממצמצות את עינן האחת ללא תלות בעינן השנייה. 
## תפקוד ומבנה המצמוץ
המצמוץ מספק לחות לעין על ידי שטיפה בדמעות וחומר סיכה שהעיניים מייצרות. העפעף מספק יניקה לרוחב העין מצינור הדמעות אל כל גלגל העין לשמירה מהתייבשות.

נמצא שהעפעפיים סגורים בין 3 ל–8 אחוזים מזמן הערות של האדם — הרבה יותר משנחוץ כדי לשמור על העין  לחה. מחקר שפורסם בשנת 2024 מציע שלמצמוץ יש תפקיד נוסף: כשהתמונה אינה משתנה, הקולטנים בעין עוברים הסתגלות ומפסיקים לקלוט. המצמוץ בעצם מכבה את התמונה ומדליק אותה מחדש. 
   
בנוסף, המצמוץ מגן על העין מגורמי גירוי. הריסים הם שערות הצומחות מהעפעף העליון והתחתון היוצרות קו הגנה נגד אבק וגורמים מזיקים אחרים המזיקים לעין. הריסים לוכדים את רוב הגורמים המזיקים לפני שהם מגיעים אל גלגל העין.

ישנם מספר שרירים השולטים בהחזר המצמוץ. השרירים העיקריים, השוכנים בעפעף העליון ואחראים לפעולת הסגירה והפתיחה הם שריר העין החוגי (Orbicularis oculi) והשריר מרים העפעף העליון (levator palpebrae superioris). התכווצותו של שריר העין החוגי סוגר את העין, בעוד הרפייתו ובמקביל התכווצות שריר מרים העפעף העליון פותח את העין. שריר המולר (או שריר העפעף העליון) ושריר העפעף התחתון אחראים להרחבת העין. שרירים אלו אינם אחראים למצמוץ גרידא, אלא חיוניים גם בפעולות רבות אחרות, ביניהן גם פזילה וקריצת-עין.

## מצמוץ בחיי היום-יום
### בילדים
תינוקות אינם ממצמצים באותו שיעור כמבוגרים, למעשה תינוקות ממצמצים רק בשיעור ממוצע של פעם או פעמיים בדקה. הסיבה להבדל אינה ידועה, אבל ההשערה המוצעת היא שתינוקות אינם דורשים את אותה הכמות של סיכוך עין כמבוגרים בגלל שפקיחת עיניהם קטנה יותר יחסית למבוגרים. בנוסף, תינוקות אינם מייצרים דמעות במהלך החודש הראשון לחייהם. תינוקות גם ישנים בכמות משמעותית יותר שינה ממבוגרים, וכדלקמן, עיניים עייפות ממצמצות יותר. לעומת זאת, במשך הילדות שיעור המצמוץ גדל, ועד גיל ההתבגרות, הוא בדרך-כלל שווה למבוגרים.

### במבוגרים
גברים ונשים אינם נבדלים בשיעור המצמוץ הספונטני, המוערך בממוצע של 10 מצמוצים בדקה בסביבת מעבדה. ברם, כאשר העיניים מתמקדות בעצם למשך זמן ממושך, כמו בקריאה בספר או בצג מחשב, שיעור המצמוץ פוחת לבערך 3 - 4 פעמים בדקה. זוהי הסיבה העיקרית להתייבשות העיניים ולהתעייפותן בזמן קריאה.

מצמוץ העיניים עלול להיות אמת-מידה לאיבחון מצבים רפואיים. לדוגמה: מצמוץ מופרז עלול לסייע לאבחן התקפה של תסמונת טורט, שבץ, ואפילו הפרעה במערכת העצבים. שיעור מופחת של מצמוץ מיוחס למחלת פרקינסון, לחולים מבט חודר ניכר ודמוי-ערמומי אשר ניתן לזיהוי בקלות.
מידת המצמוץ יכולה להעיד על מצב נפשי: אנשים מדוכאים מצמצו עד 18 פעמים בדקה לעומת 28 פעמים במצב נפשי טוב.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:עין
קטגוריה:ראייה
קטגוריה:רפלקסים
זמנים מוזרים

"**זמנים מוזרים**" הוא אלבומה השני של להקת המכשפות. הוא הוקלט בין מרץ לאפריל 1995, בהפקת ובעיבוד חברות הלהקה. פרט ל"מרדף לא ידוע", שאת מילותיו כתבה יעל כהן, ענבל פרלמוטר כתבה והלחינה את כל השירים. האלבום זכה לפחות הצלחה ותשומת לב מקודמו, אך כיום נחשב לאלבום מוערך ולתור הזהב של הלהקה.

## רשימת השירים
# Reminder (3:18)
# פאראנויה זמנית (2:34)
# קוצים של פחד (4:53)
# ריקוד האלים (3:16)
# זמנים מוזרים (2:52)
# מרדף לא ידוע (3:44)
# The Agony & The Ecstasy (4:49)
# Consolation (2:58)
# העלה (2:52)
# להתעורר בבוקר ולשנוא את עצמך (3:22)
# סוף העולם (4:17)
# Candy Man (3:41)

## אמנים משתתפים
*ענבל פרלמוטר - גיטרות, שירה, מילים, לחן
*יפעת נץ - גיטרה בס, קולות
*יעל כהן - תופים, קולות, מילים לשיר "מרדף לא ידוע"
*ליליאן שוץ - מפיקה
*אנדראה שוץ - מפיקה
*יואב שדמה - טכנאי הקלטה

## קישורים חיצוניים

קטגוריה:אלבומי המכשפות
קטגוריה:אלבומי חברת NMC יונייטד אנטרטיינמנט
מישל סבאח

**מישל סָבּּאח** (בערבית: **ميشيل صباح**; נולד ב-1 במרץ 1933 בנצרת) הוא כומר קתולי פלסטיני שכיהן כפטריארך הלטיני של ירושלים בין השנים 1987–2008, הפלסטיני הראשון בתפקיד זה. כיום נושא את התואר פטריארך אמריטוס של ירושלים.

## ביוגרפיה
נולד בנצרת לאסד סבאח וע'נדורה אבו נסאר. בגיל 10 (2 באוקטובר 1943) החל ללמוד בסמינר התאולוגי של הפטריארכיה הלטינית בבית ג'אלא, ובו עשה שנותיו כנער צעיר. הוא הוסמך לכמורה ביולי 1955 ומאז מילא שורה של תפקידי הוראה ומנהל במוסדות חינוך של הפטריארכיה הלטינית בירדן, בישראל ובתחומי הרשות הפלסטינית. בין היתר שימש כנשיא אוניברסיטת בית לחם בין השנים 1980–1988.

ב-11 בדצמבר 1987 הוא מונה לפטריארך הלטיני של ירושלים, ומילא תפקיד זה עד לפרישתו לגמלאות ב-22 ביוני 2008, לאחר שהגיע לגיל 75. החליף אותו הארכיבישוף פואד טוואל. בין השנים 1999 ל-2007 שימש כיושב ראש ארגון השלום הקתולי פקס כריסטי.

## השכלה
הוא בעל תואר דוקטור מאוניברסיטת הסורבון בתחום הפילולוגיה של השפה הערבית. 

## הוקרה
בתאריך 6 בנובמבר 2006 עוטר סבאח באות לגיון הכבוד בדרגת "קצין בכיר" בסוף שנת 2006.

## התייחסות לסכסוך הישראלי פלסטיני ולמלחמת חרבות ברזל
באפריל 2024 פרסם סבאח איגרת בנושא ובה קרא לסיום מיידי של המלחמה (חרבות ברזל), תוך שהוא מתייחס, בין היתר, לאחריותם של שני הצדדים, הצורך במשא ומתן ישיר בין הצדדים והצורך ההדדי בביטחון.

## קישורים חיצוניים

* מאיר ראובני, אריה בנדר וסוכנות עתי"ם, הכומר מישל סבאח: כבעל רצון טוב אשתדל לתרום בכל מאודי לשלום באזורנו, מעריב, 30 בדצמבר 1987, עמ' 8

## הערות שוליים

קטגוריה:נוצרים פלסטינים
קטגוריה:כמרים ערבים
קטגוריה:פטריארכים לטינים של ירושלים
קטגוריה:אנשי דת רומים-קתולים
קטגוריה:מעוטרי אות לגיון הכבוד
קטגוריה:פלסטינים שנולדו ב-1933
הלוי

**הַלֵּוִי** הוא שם משפחה יהודי נפוץ; הנקראים בשם זה מתייחסים על בני שבט לוי.

קטגוריה:שמות משפחה
קטגוריה:שמות משפחה עבריים
אקוויפר החרמון

במדינת ישראל, **אקוויפר החרמון** הוא אקוויפר (שכבת סלע המכילה מים) המצוי בתוך שכבות סלע הגיר שמהן בנוי הר החרמון. אזור החרמון הוא העשיר ביותר במשקעים בישראל, ובכל שנה הוא מתכסה בשלג. המים מחלחלים דרך הסדקים שבגיר ונובעים בשולי החרמון, בסוריה במזרח ובישראל במערב, וכן במעיינות של הנחלים דן, שניר, ובניאס בדרום. מעיינות אלה הם המקורות המרכזיים של נהר הירדן, והם מזרימים מדי שנה כ-500 מלמ"ק מים אל הכנרת.

## ראו גם
* אקוויפר ההר
* אקוויפר החוף

קטגוריה:מקווי מים בארץ ישראל
חרמון
אקוויפר החוף

**אקוויפר החוף** הוא אקוויפר (שכבת סלע המכילה מים) במדינת ישראל. האקוויפר משתרע על פני כ-120 ק"מ לאורך חוף הים התיכון, מאזור הכרמל עד רצועת עזה, ברצועה הנמשכת מקו החוף במערב ועד 7–20 ק"מ מזרחה. נקרא גם "אקוויפר הפלייסטוקן", על שם השכבות הגאולוגיות העיקריות המרכיבות אותו. הוא המקור העיקרי למים ברצועת עזה.

עוביו של האקוויפר החופי הוא של 160–180 מטר ותחום השתרעותו מגיע עד 20 ק"מ מהחוף. המים באקוויפר זה נאגרים בתוך חול, אבן חול וכורכר. קיבולת המים היא 20 מיליארד מטרים מעוקבים. רוב המים באקוויפר מגיעים ממי גשמים. שאר המים מגיעים מנחלים ושיטפונות שמקורם באזור ההר, אך מחלחלים לקרקע במישור החוף. 

המקור העיקרי של מים טבעיים שפירים במשק המים בישראל הוא מי התהום. בישראל שני אקוויפרים מרכזיים של מי תהום - אקוויפר החוף ואקוויפר ירקון תנינים (המכונה גם אקוויפר ההר). מקורות המים הטבעיים של ישראל ובעיקר מי התהום נתונים בסכנת זיהום והמלחה הולכת וגדלה, כתוצאה מפעילות תעשייתית, דלקים, פעילות חקלאית ושאיבת יתר של האקוויפרים השונים, המביאה לירידת מפלסיהם וחדירת מים מלוחים לתוכם. גורם נוסף הוא הזרמת השפכים מרצועת עזה. גורם חשוב להקטנת חלחול מי גשמים לאקויפר הוא סלילת נתיבים נוספים לאורך כביש החוף והרחבת נתיבי הרכבת שמשמעה הפיכת שטחים בעלי פוטנציאל חלחול בשולי הכביש הקיים לשטחים אטומים, מהם ניגרים המים לנקזים. לפיכך, התכנית מקטינה את פוטנציאל החלחול לאקוויפר. הרשות הממשלתית למים וביוב מופקדת על שמירת איכות מקורות המים הטבעיים והלא טבעיים, על שיקומם, על טיובם ועל מניעת זיהומם.

למעלה מ-65% מאוכלוסיית ישראל מתגוררת על פני האקוויפר והדבר גורם לנזקים - פגיעה באיכות המים. שטח האקוויפר באזורים העירוניים הוא גדול יחסית וכתוצאה מכך אין חלחול של מי גשמים אל האקוויפר והדבר גורם לזיהום והמלחה של המים כך שכל הבארות אשר בעבר היו מחוץ לעיר וכתוצאה מהבינוי המואץ והתפשטות העיר נמצאות הבארות כיום בתחומי הערים והם לא בשימוש.

מי התהום באקוויפר החוף חשופים מאוד לזיהום משתי סיבות:

# מעל אקוויפר החוף נמצא האזור המיושב ביותר במדינת ישראל. מעליו ישנם יישובים רבים, מפעלים, תחנות-כוח, שדות חקלאיים, מזבלות ועוד, וכל אלה פולטים מזהמים ורעלים רבים, הזורמים אל מי התהום.
# מתבצעת שאיבת יתר של מי תהום מאקוויפר החוף הגורמת לשינוי כיווני הזרימה ולחדירה של מי ים דרך הפן הביני לתוך האקוויפר ולהמלחת המים שבו.
הפתרון לצמצום זיהום מי האקוויפר הוא הסדרת השפכים שלא יחלחלו לאדמה ופיקוח על מפעלי תעשייה.
הפתרון לצמצום המלחת מי האקוויפר הוא צמצום השאיבה מאקוויפר החוף ופיתוח מקורות מים חלופיים. מאז שנות ה-90 של המאה ה-20 נסגרו בארות רבות באזור זה בעקבות מקרים של המלחת מי התהום וזיהומם.

## ראו גם
* אקוויפר ההר
* אקוויפר החרמון

## קישורים חיצוניים
* אגן החוף, באתר רשות המים (כולל מפת האקוויפר)
* המים במישור החוף,מחברות: גילה זוהר; רות פלג, מטח, הספרייה הווירטואלית.
* אמיר טל, מהם ההבדלים ביו אקוויפר החוף לבין אקוויפר צפון הארץ?, מדור "שאל את המומחה" באתר מכון דוידסון לחינוך מדעי, 14 בינואר 2010.
* פרויקט תחזית קיימות לישראל 2030 מדדים – קיימות אתמול, היום ומחר מליחות מי-תהום עורכים: ד"ר עמיר אידלמן ויעל יבין
* מניעת זיהומם והמלחתם של מקורות המים, ניטורם ושיקומם - דו'ח מבקר המדינה 19 באוקטובר 2021

## הערות שוליים

קטגוריה:מקווי מים בארץ ישראל
חוף
קטגוריה:רצועת עזה: גאוגרפיה
קטגוריה:מישור החוף הדרומי: גופי מים
סעדיה מנדל

[250px|ממוזער|שמאל|סעדיה מנדל מדריך מטיילים ב[מקווה ישראל]]
[שמאל|ממוזער|250px|הכניסה לשעבר למשרדו של מנדל ביישוב [רשפון]]
**סעדיה (סצ'קו) מנדל** (2 ביולי 1931 – 26 ביוני 2017) היה אדריכל ישראלי. כיהן כראש המחלקה בבית הספר לאדריכלות באוניברסיטת אריאל ולימד באוניברסיטה כפרופסור חבר. קודם לכן לימד גם בטכניון בחיפה.

## ביוגרפיה

מנדל נולד בעיר נובי סאד שביוגוסלביה ועלה לארץ ישראל עם משפחתו בגיל שבע. הוא למד בבוז-אר בפריז וב-AA  בלונדון והוא בוגר הפקולטה לארכיטקטורה בטכניון בחיפה וגדל בתל אביב ובירושלים.

את הפרקטיקה הפרטית בארץ החל בשנת 1960 ובשנת 1993 הצטרף למשרדו בנו יריב. בין השאר הוא השתתף בתכנון הקאנטרי קלאב ליד צומת גלילות, בשנת 1965.

כפרופסור לאדריכלות, מנדל עמד בראש המחלקה לארכיטקטורה בבצלאל בשנים 1988–1990, ובהמשך היה ראש המחלקה לאדריכלות באוניברסיטת אריאל. החל משנת 1984 הוא שימש כיושב ראש מחוז תל אביב של המועצה לשימור מבנים ואתרים, וכן כיהן כיושב ראש הוועד המנהל של המועצה.

ברשימת עבודותיו בולטים מפעלי שיקום ושימור רבים של בתים ושכונות ברחבי הארץ (שנעשו בשיתוף עם עמיתים שונים): יפו העתיקה, שכונת ימין משה, חברון, משכנות שאננים ומבנים שונים בירושלים, בעכו העתיקה ובצפת העתיקה, כמו גם קריית ברסלב. עסק גם בפרויקט הקמת מרכזים קהילתיים לאוכלוסייה הבדואית בסיני בישראל שלפני הפינוי. והיה "אדריכל היישוב" בירוחם. תכנן את תחנת הרכבת תל אביב אוניברסיטה אשר נבנתה בשנת 2000 ואת מלון חוף הדקלים שנבנה בתחילת שנות ה-90 ופונה במסגרת תוכנית ההתנתקות.

בסוף שנות השישים היה דמות מרכזית בחוג תומכי משה דיין.

## פרסים והוקרה
בשנת 1956 זכה יחד עם אבא אלחנני, במקום השלישי, בתחרות לציוני מקומות היסטוריים.
בשנת 1967 הוא זכה בפרס על תוכנית לשימור יפו העתיקה. בשנת 1969 הוא זכה בפרס על תוכנית לשיקום הרובע היהודי. בשנת 1971 הוא הציג תוכנית אלטרנטיבית לבנייה על הכרמל בחיפה באופן שלא יפגע בנוף.
בשנת 1977 זכה במענק סנדברג למחקר מטעם מוזיאון ישראל בירושלים, יחד עם המעצב אלי גרוס, עבור פיתוח עמוד משולב הכולל פונקציות עירוניות שונות: רמזור, תיבת דואר, תאורת רחוב ועוד.

## קישורים חיצוניים

* 
* אורלי רובינזון, סעדיה מנדל – אדריכל, באתר "טקסט"
* 
*  - ריאיון לרגל יום הולדתו ה-80
* 
* 
* 
* 

## הערות שוליים

קטגוריה:אדריכלים ישראלים
קטגוריה:אנשי העלייה החמישית
קטגוריה:בוגרי הטכניון - מכון טכנולוגי לישראל: אדריכלות
קטגוריה:סגל אוניברסיטת אריאל בשומרון: בית ספר לארכיטקטורה
קטגוריה:סגל בצלאל
קטגוריה:אישים הקבורים בבית הקברות בכפר שמריהו
קטגוריה:חברי המועצה לשימור אתרי מורשת בישראל
קטגוריה:ישראלים ילידי יוגוסלביה
קטגוריה:ישראלים שנולדו ב-1931
קטגוריה:ישראלים שנפטרו ב-2017
פארס חמוד פלאח

**פארס פלאח** (בערבית: **فارس فلاح**; 12 במאי 1932 – 19 באוקטובר 2025) היה שופט ישראלי, כיהן כסגן נשיא בית משפט השלום בעכו.

פלאח היה בן העדה הדרוזית והיה הראשון מבני העדה לשמש כשופט בישראל.

## ביוגרפיה
פארס נולד בכפר סמיע בשנת 1932. בשנים 1953–1956 עבד כמורה בבית הספר עוספיה בכרמל. בשנת 1961 סיים את לימודי המשפטים בשלוחת האוניברסיטה העברית בחיפה. בשנת 1963 הוסמך כעורך דין. בשנים 1964–1969 שימש מנהל בתי הדין הדרוזיים. באוקטובר 1969 מונה לשופט בבית משפט השלום בעכו, כשהוא הדרוזי הראשון המתמנה למשרה מעין זו. ב-16 באוקטובר 1994 מונה לסגן נשיא בית משפט השלום. ב-12 ביוני 2002, בהגיעו לגיל 70, פרש לגמלאות. שנה לאחר מכן קיבל את התואר "יקיר העיר עכו".

### מפסקיו

### פעילות ציבורית
פלאח מילא תפקידים שונים בחיים החברתיים בישראל. בין השאר כיהן כיו"ר **בית קדם** המרכז הערבי-יהודי בעכו וראש **האגודה למען האסיר**. כיהן כיו"ר ועדת הפרס לספרות ערבית וממלא מקום יו"ר הנהלת יד לבנים הדרוזים. בשנת 1993 זכה פלאח בפרס "הלורד זיו" על פועלו לדו קיום יהודי-ערבי.

### משפחתו
פאלח נישא לסלמא, מורה ומנהלת בית ספר. לבני הזוג שלושה בנים ושלוש בנות.
בנם, זאיד פלאח, הוא השופט הצבאי הראשון מבני העדה. זאיד פלאח מונה בהמשך, כאביו, לכהן כשופט בית משפט השלום.
בתם היא ג'נאן פראג' פלאח, מרצה בכירה לספרות עברית ומגדר במכללה האקדמית הערבית לחינוך בחיפה.

## קישורים חיצוניים
* פלאח פארס חמוד, באתר יד לבנים הדרוזים
* 

## הערות שוליים

קטגוריה:אנשי חינוך דרוזים ישראלים
קטגוריה:משפטנים דרוזים ישראלים
קטגוריה:שופטי בתי משפט השלום
קטגוריה:בוגרי האוניברסיטה העברית בירושלים: משפטים
קטגוריה:העדה הדרוזית בישראל: הנצחה
קטגוריה:מעוטרי אות הנשיא להתנדבות
קטגוריה:כסרא-סמיע: אישים
קטגוריה:ישראלים שנולדו ב-1932
קטגוריה:ישראלים שנפטרו ב-2025
אנדרי זינקה

**אנדרי זינקה** (ברומנית: **Andrei Zincă**, נולד בבוקרשט, רומניה ב-5 בפברואר 1955) הוא במאי קולנוע יהודי אמריקאי - רומני, בנו של חאראלמב זינקה.

## קורות חיים
אנדרי זינקה, בוגר המכון לאמנות תיאטרלית ופילמוגרפיה על שם יון לוקה קאראג'אלה, התחיל את הקריירה שלו במערכת הטלוויזיה הרומנית, הן כמפיק והן כבמאי. בשנת 1982, היגר לדרום אמריקה, שם התמחה בטלנובלות. משנת 1988 התיישב במיאמי, ארצות הברית, מקום בו הקים חברה להפקת תוכניות טלוויזיה. הוא היה הבמאי של הטלנובלה האמריקאית הראשונה, "Miami Sands".

## קישורים חיצוניים

* ריאיון עיתונאי עם אנדרי זינקה על משפחתו 
* אתר הכולל תמונות של זינקה 

קטגוריה:מפיקי טלוויזיה יהודים אמריקאים
קטגוריה:במאי טלוויזיה יהודים אמריקאים
קטגוריה:יהודים רומנים
קטגוריה:אמריקאים שנולדו ב-1955
נעלי DC

**נעלי DC** (באנגלית: **DC Shoes**) היא חברת הנעלה אמריקאית שמושבה בויסטה שבקליפורניה. החברה נוסדה ביוני 1994 ומתמחה בייצור נעלי סקייטבורד, מגפי סנואובורד וביגוד. החברה מייצרת נעליים לכל סוגי הספורט האתגרי, ביניהם סקייטבורדינג, סנואובורדינג, אופני BMX, מוטוקרוס, מרוצי ראלי וגלישת גלים, לגברים ונשים בגילאים שונים. ב-10 במרץ 2004 נרכשה החברה על ידי חברת קוויקסילבר.

## קישורים חיצוניים

* 

קטגוריה:חברות אמריקאיות
קטגוריה:מותגי הנעלה
קטגוריה:חברות אופנה אמריקאיות
נעלי DC
טלפון חירום מובנה ברכב

[ממוזער|מערכת [Onstar המותקנת ברכב]]
**טלפון חירום מובנה ברכב** הוא מערכת טלמטיקה שנועדה לזהות באופן אוטומטי כל פגיעה ברכב, ובפרט מקרים של תאונת דרכים, באמצעות חיישני תאונה.  במקרה כזה, נוצרת מיידית, במתכונת אינטרקום, שיחה למוקד חירום העומד בקשר עם כוחות ההצלה. מוקד החירום מסוגל לספק לכוחות ההצלה את מיקומו המדויק וכיון הנסיעה של הרכב בעזרת GPS המותקן ברכב ולברר את מצב הנוסעים ברכב באמצעות שיחה עמם. 

רוב מערכות טלפון החירום המובנה ברכב הקיימות כיום משלבות שירותי הצלה במקרה של תאונת דרכים ולחצן מצוקה המאפשר לנהג או לנוסעים ברכב ליצור קשר עם מוקד החירום במקרה של מצוקה בריאותית או ביטחונית, שירותי מידע ושירותים כמו אבחון מרחוק.

באפריל 2018 נכנסה מערכת ה-ECALL כחובה בכל רכב המבקש תקינה אירופאית ולכן יותר ויותר רכבים המגיעים לישראל מצוידים במערכת הנ״ל כ OEM .

## הערות שוליים

קטגוריה:חירום
קטגוריה:טלפוניה: שירותים
קטגוריה:טכנולוגיה תחבורתית
קטגוריה:מערכות בטיחות בתחבורה
קוויקסילבר

**קוויקסילבר** (באנגלית: **Quiksilver**) היא אחת מיצרניות אופנת גלישת הגלים והספורט האתגרי הגדולות בעולם. היא נוסדה בשנת 1969 בבלס ביץ', ויקטוריה, אוסטרליה וכיום ממוקמת בהנטינגטון ביץ', קליפורניה, ארצות הברית.
## היסטוריה
ב-1969, החל אלן גרין, אחד משני המייסדים של החברה (עם ג'ון לאו), לעבוד על אבטיפוס לסוג חדש של גלשן, קצר בהרבה משהיה נהוג באותם ימים שזכה להצלחה. שנה לאחר מכן כבר נפתחה החנות הראשונה של החברה, בהמשך החלו השניים לשווק גם אופנה לגולשי גלים. ב-1974 החלה החברה לראשונה לשווק את תוצתרה מחוץ לאוסטרליה לחנות בהוואי.

באפריל 1990 הונפקה החברה ב.

ב-2001 רכשה את מותג האופנה של רוכב הסקייטבורדר טוני הוק. ב-2014 מכרה אותו.

ב-2005 רכשה את חברת רוסיניול הצרפתית, יצרנית ציוד הסקי הגדולה בעולם.

בספטמבר 2015, לאחר שאיבדה 79% משווי השוק שלה, עתרה לבית משפט להעניק לה מעמד של פושטת-רגל. גרעין השליטה בחברה נמכר לקרן אוקטרי קפיטל מנג'מנט (Oaktree Capital Management). החברה עברה לבעלות Authentic Brands Group

ב-2018 רכשה את מותג הגלישה המתחרה, "בילבונג".

## פעילות
[שמאל|ממוזער|250px|[סמליל קו הרוקסי]]
קוויקסילבר מתפעלת בסביבות 150 חנויות בערים מרכזיות באוסטרליה, ניו זילנד והאוקיינוס השקט, אירופה, צפון ודרום אמריקה, אסיה ואפריקה. מוצריה נמכרים גם בחנויות אחרות ברחבי העולם. בנוסף, החברה מתפעלת כמה חנויות נפרדות המוכרות רק מוצרים מקו רוקסי.

שם החברה הוא שיבוש של איות המילה Quicksilver שהיא שם ארכאי באנגלית למתכת הכספית. סמליל החברה נעשה בהשראת גילוף העץ של האמן היפני הוקוסיי, הגל הגדול בסמוך לקאנאגאווה, המורכב מגל גדול והר בתוכו, על רקע אדום.

קוויקסילבר נותנת חסות לכ-500 גולשי גלים חובבניים ומקצועיים, מחליקי סנואובורד, גולשי סקי ומחליקי סקייטבורד. ביניהם גולש הגלים קלי סלייטר ומחליק הסקייטבורד טוני הוק. בנוסף, לחברה זכויות על טורנירי גלישת הגלים "קוויקסילבר פרו" בצרפת ובגולד קוסט שבאוסטרליה.

### פעילות בישראל
המותג החל לפעול בישראל בשנת 1997 באמצעות זכיין מקומי, שהפעיל חנויות של המותג בקניון עזריאלי בתל אביב, בקניון השרון בנתניה, ובתוך סניפי רשת מגה ספורט. אחר כך עבר יוצג המותג בישראל לקבוצת סקאל, שהפעילה חנויות של המותג בקניון ארנה, בקניון רמת אביב, בשדרה השביעית באר שבע ובאילת. אחר כך עבר הזיכיון לחברת "בילי האוס" שמאז 2019 נמצאה בבעלות קבוצת פוקס-ויזל.

## רוקסי
**רוקסי** (**Roxy**) הוא מותג של החברה המייצג ביגוד, אביזרים וציוד גלישה, המיועד לנשים ונערות. הביגוד מעוצב בעיקר בבריטניה על ידי אליס וסט ושאר צוות רוקסי. לוגו המותג מורכב משני העתקים של הלוגו של קוויקסילבר, כאשר אחד מהם משתקף, ושניהם ביחד יוצרים צורה של לב. הרעיון המקורי מאחורי יצירת המותג היה יצירת ביגוד והנעלה לנשים ונערות העוסקות בספורט אתגרי, על מנת שלא תצטרכנה ללבוש ביגוד גברי בזמן העיסוק בספורט.

## קישורים חיצוניים

* 
* 
* 

* 
## הערות שוליים

קטגוריה:מותגי הנעלה
קטגוריה:חברות אופנה אוסטרליות
קטגוריה:חברות אופנה אמריקאיות
קטגוריה:חברות שנסחרו בבורסה לניירות ערך בניו יורק
קטגוריה:מחוז אורנג' (קליפורניה)
מחשב צלילה

300px|ממוזער|מחשב צלילה עם אינטגרציה אלחוטית אוויר ופונקציות נייטרוקס
300px|ממוזער|מבנה סכמטי של מחשב צלילה
**מחשב צלילה** הוא כלי שימושי עבור הצולל. תפקידו של מחשב זה הוא הצגת נתונים לצולל בזמן-אמת. בעזרת מחשב הצלילה ניתן לתכנן את הצלילה הבאה על-סמך צלילות קודמות ולהתייחס למגבלות הזמן והעומק המרביים המותרים. בזכות היכולת של המחשב לנתח ולהציג את הנתונים בזמן-אמת הצולל יכול לתכנן המשך הצלילה והגנה מפני סכנות צלילה אם חרג מהתוכנית המקורית של הצלילה. דוגמה לכך היא על ידי התרעה אם הצולל מסתכן בכך שהוא עולה במהירות גבוהה מהמותר (כעשרה מטרים לדקה), או עומד לחרוג מטבלאות הדקומפרסיה.

כמו כן, המחשב פועל גם בשעת מנוחת הצולל, מחוץ למים, מעדכן תמידית את נתוני הדקומפרסיה של הצולל כך שאם הצולל ירצה להיכנס למים לפני שהסתיימה תקופת המנוחה המינימלית - המחשב יתריע על כך. היות שהמחשב שומר את נתוני הצלילות הקודמות ומשמש ככלי עזר בתכנון צלילות עתידיות הוא נחשב ככלי אישי ולא ניתן להעביר אותו מצולל לצולל אלא אם עברו 24 שעות מהצלילה האחרונה בה שימש המחשב. במקרה של תאונת צלילה המחשב מאפשר לעקוב אחר נתוני הצלילה והמנוחה של הצולל.

## סוגי מחשבי צלילה
המחשבים נבדלים במתן פרמטרים עבור הצולל, הפרמטר המרכזי הוא עומק הצולל וזמן צלילה עם זאת קיימים במחשב הצלילה נוסחאות המאפשרות חישובי טבלאות דקומפרסיה. כמו כן במחשבים מסוימים מתבצעים חישובים נוספים המושפעים מגזים נוספים, כגון חמצן והליום.

ישנם מחשבי צלילה המתחברים למכל הצלילה, כך יכול הצולל לדעת כמה אוויר נשאר לו על פי הלחץ במכל ומהי צריכת האוויר של הצולל.

## קישורים חיצוניים

קטגוריה:ציוד צלילה
נעלי גלוב

**נעלי גלוב** (באנגלית: **Globe Shoes**) היא חברת הנעלה המייצרת נעליים להחלקה על סקייטבורד וגלישת גלים. החברה נוסדה במלבורן, אוסטרליה, בשנת 1994 על ידי מחליקי הסקייטבורד המקצועיים לשעבר, מאט, סטיבן ופיטר היל. חברת גלוב מורכבת מעיצוב נעליים בשיתוף פעולה עם מחליקי סקייטבורד מקצוענים. 

גלוב נותנת חסות לאירועים במסגרת משחקי האקסטרים, ה-*X Games*.

משרדיה הראשיים של החברה העולמית ממוקמים במלבורן, אוסטרליה ובאל סגונדו, ארצות הברית.
שמאל|ממוזער|150px|נעלי גלוב

## קישורים חיצוניים
* 

## הערות שוליים

קטגוריה:מותגי הנעלה
נעלי גלוב
אדני בזק

**אֲדֹנִי בֶזֶק** היה המלך ששלט בעיר הקדומה בזק והמלך הנוכרי הראשון אותו הרגו בני ישראל לאחר מות יהושע. שמו, אדֹני בזק, מראה על שליטתו בבזק, כמו אדני צדק ().

בתנ"ך, נכתב על פרשת כיבוש העיר בזק על ידי בני יהודה כך:

בני יהודה עלו להילחם בכנעני ובפריזי, כבשו את בזק והרגו את אנשיה כפי שצוו במחיית שבעה עממין. הם תפסו את מלך בזק ועינו אותו על ידי קיצוץ בהונות ידיו ורגליו. מעשה אכזרי זה הוא גמולו של אדני בזק בעיקרון מידה כנגד מידה, שכן על פי הכתוב אדני בזק בעצמו מעיד שקצץ את בהונות ידיהם ורגליהם של שבעים מלכים, וכעת ה' משלם כגמולו.

הם השאירו אותו בחיים (המנהג היה שהשארת המלך של האויב בחיים מעיד על ניצחון במלחמה) ולוקחים אותו לירושלים משום שזה המקום הבא שהם עלו לכבוש, ורק שם אדני בזק מת.

הסופר והמחזאי ניסים אלוני כתב סיפור קצר על המלך אדני בזק והמלכים קצוצי האצבעות.

## קישורים חיצוניים

* אירוע זה במאגר ספרות הקודש, סנונית

## הערות שוליים

קטגוריה:מלכי הגויים בתנ"ך
קטגוריה:כנען: אישים בתנ"ך
קטגוריה:אישים בספר שופטים
האימפריה של ניקאה

**האימפריה של ניקאה** (טורקית **İznik İmparatorluğu** - "איזניק אימפראטורלואו", יוונית **Αυτοκρατορία της Νίκαιας** - "אפטוקראטוריה ניסניקאס") הייתה הגדולה מבין שלוש המדינות היווניות אשר קמו על חורבותיה של האימפריה הביזנטית לאחר נפילת קונסטנטינופול במסע הצלב הרביעי ב-1204. האימפריה התקיימה עד שנת 1261 עת הוחלפה באימפריה הביזנטית המתחדשת, ובירתה הייתה בעיר ניקאה שלחופי ים השיש (כיום איזניק בטורקיה).

## תקומה והתרחבות
עם נפילתה של קונסטנטינופול לידי הצלבנים בהנהגת ונציה ב-1204, קמו שלוש ישויות יווניות עצמאיות על הריסותיה של האימפריה הביזנטית - האימפריה של ניקאה במערב אסיה הקטנה, האימפריה של טרפזונטס בצפונה, ודספוטט אפירוס (Δεσποτάτο της Ηπείρου) לאורך חופו המזרחי של הים היוני. קונסטנטינופול עצמה, יחד עם צפון מערבה של אסיה הקטנה, תראקיה ומרבית שטחיה של יוון המודרנית, היו לחלק מהמדינה הצלבנית שנודעה כאימפריה הלטינית.

תאודורוס הראשון לסקריס שהיה נשוי לבתו של הקיסר הביזנטי אלכסיוס השלישי נמלט מקונסטנטינופול, וב-1206 הכריז על עצמו כ"קיסר ניקאה" וייסד את השושלת הלסקרנית. האימפריה של ניקאה הייתה הגדולה מבין שלוש המדינות היורשות של האימפריה הביזנטית החרבה, והקרובה ביותר אל בירתה. האימפריה הייתה מעורבת במאבקים מתמשכים ובבריתות שונות עם כל שכניה - האימפריה הלטינית, האימפריה של טרפזונטס, סולטנות רום הסלג'וקית שממזרח לה ועם הבולגרים, אך במהלך העשור השלישי של המאה ה-13 הצליח יוחנן השלישי, יורשו של תאודורוס, להרחיב את תחום שלטונו עד לים האגאי. פלישת המונגולים לאסיה הקטנה ב-1242, הטיבה עם האימפריה וחיסלה את כוחם של הסלג'וקים אשר איימו עליה ממזרח ואף נגסו משטחה מיד לאחר הקמתה. בנסיבות אלה יכלה האימפריה של ניקאה לרכז את מאמציה בכיבוש שטחיה של האימפריה הלטינית, ויוחנן השלישי התמיד בכך עד מותו ב-1245.

## כיבוש קונסטנטינופול והקמתה המחודשת של האימפריה הביזנטית
[ימין|ממוזער|200px|מטבע שהוציא [מיכאל השמיני פלאולוגוס לרגל שחרור קונסטנפינופול ויסודה המחודש של האימפריה הביזנטית]]
ביולי 1261 חברה האימפריה של ניקאה לג'נובה ותקפה את העיר קונסטנטינופול עצמה לאחר תכנון מדוקדק ותוך שהיא מנצלת את היעדרו של רוב הצבא הלטיני. קיסר ניקאה מיכאל השמיני שכנע את שומרי העיר לפתוח בפניו את שערי העיר, ולאחר שהשיג את מבוקשו נכנס לתוכה ושרף את הרובע הוונציאני, וזאת הן בשל היריבות ששררה בין האחרונה לבין ג'נובה, והן בשל אחריותה של ונציה לנפילת העיר במסע הצלב הרביעי ב-1204. לאחר מספר שבועות השיב מיכאל השמיני את האימפריה הביזנטית על כנה והוכרז לקיסר מיכאל השמיני פלאולוגוס. 

היישות הקרויה "האימפריה של ניקאה" חדלה להתקיים בשמה זה, והאימפריה הביזנטית המחודשת הצליחה להחזיק מעמד עד כיבושה הסופי בידי העות'מאנים ב-1453.

## קישורים חיצוניים

* 
* 

קטגוריה:טורקיה: היסטוריה
קטגוריה:האימפריה הביזנטית: היסטוריה
ניקאה
סגה מגה דרייב

**סגה מגה דרייב** (באנגלית: **Sega Mega Drive**) אשר ידועה באמריקה בשם **סגה ג'נסיס** (**Sega Genesis**) היא קונסולת משחקים של חברת סגה שיוצרה לראשונה ביפן בסוף שנות השמונים. הקונסולה נמכרה תחת השם "סגה ג'נסיס" בצפון אמריקה, משום שחברת סגה לא הצליחו להשיג את זכויות היוצרים לשם "מגה דרייב" באזור זה. הקונסולה משתייכת למשפחת הקונסולות מהדור הרביעי. המתחרה העיקרית של המגה דרייב הייתה קונסולת הסופר נינטנדו. מבין המשחקים הבולטים שיצאו לקונסולה ניתן למנות את סוניק הקיפוד (1+2), Wonder Boy, מורטל קומבט, סטריט פייטר ו-James Pond 2. בישראל הוא הופץ משנת 1992, תחילה על ידי באג ואחר כך על ידי סאני אלקטרוניקה.

## קישורים חיצוניים

## ביאורים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:קונסולות משחקים
קטגוריה:מכשירים שהושקו ב-1988
אם-אז

**אם-אז** או **קַשָּׁר הגרירה** או **אימפליקציה מטריאלית** הוא קשר לוגי בלוגיקה מתמטית, שמסומן באמצעות \to. 

הקשר יוצר משני פסוקים, המסומנים ב-p,q, פסוק חדש עם קשר ביניהם p\to q.

## מרכיבי התנאי
הפסוק הראשון (p) נקרא **רישא** ובו מופיע התנאי. שם נוסף הוא **פותח**. 

הפסוק השני (q) נקרא **סיפא** ובו מוצגת התוצאה. שם נוסף הוא **סוגר**. "רישא" ו"סיפא" מקורם בארמית והם מקבילים בקירוב למונחים "ראשית" ו"סוף" בעברית. 

למשל, תנאי המורכב משני חלקים, כאשר הפותח הוא המרכיב א' והסוגר הוא מרכיב ב' יתבצע באופן הבא. אם נרצה לחלק את המשפט , נוכל לטעון כי הפותח הוא המשפט "א' הוא אדם", ואילו הסוגר "א' הוא בן תמותה".

## הגדרות של תנאים

### [[טבלת אמת]]
טבלת אמת היא טבלה שמייצגת את כל הערכים האפשריים שטענה מסוימת יכולה לקבל, בין אם שקר ובין אם הוא אמת. היא מאפשרת לדעת מתי טיעון הוא תקף ומתי כשל. אם כן, טבלת אמת עבור הקשר "אם-אז" (p\to q) תראה באופן הבא, כאשר T מייצג "אמת" (True) ו-F מייצג "שקר" (False):

בשפה הטבעית רגילים ליחס לקשר הגרירה משמעות של סיבה ותוצאה: . ואולם, מבחינה לוגית ערך האמת של פסוק התנאי תלוי רק בערכי האמת של שני המרכיבים, **ולא ביחס הסיבתי ביניהם**. לפיכך, **תוצאה** המצביעה על **[[כשל לוגי|כשל]]** נגרמת כאשר התנאים מתקיימים, ואילו התוצאה אינה מתקיימת (אפשרות 2 בטבלת האמת). למשל "אם יורד גשם אנחנו נרטבים". אם אכן יורד גשם ואנחנו לא נרטבים סימן שיש כשל בהגדרה.

**תוצאה [[תקפות (לוגיקה)|תקפה]]** תתקיים כשאר הפסוק הוא בעל ערך "אמת" אם התוצאה אמיתית, או אם התנאי שקרי.
#דוגמה לאפשרות 1: "אם העגבניות אדומות אז הן בשלות". מאחר ששני הקלטים הם פסוקי אמת, אזי התוצאה חייבת להיות אמת.
#דוגמה לאפשרות 3: "כל מספר ראשוני המתחלק ב-6, מסתיים בספרה 9". הטענה נכונה, מכיוון שאין ראשוניים שמתחלקים ב-6. כאשר התנאי לעולם לא מתקיים, הטענה נקראת נכונה באופן ריק משום שהיא עוסקת באובייקטים שאינם קיימים.
#דוגמה לאפשרות 4: אם הפסוק, "אם צבע השמים ירוק אז אבטיחים צומחים על עצים" שקרי בכולו אזי התוצאה היא תקפה, כלומר אם השמים לא ירוקים, אז האבטיחים לא צומחים על עצים ולכן מדובר על תוצאה אמת.

## סוגי טענות היפוכיות ומנוגדות
טענה מהצורה "אם A אז B" נקראת טענה פוזיטיבית. הטענה תקפה, כאמור, אם כל אימת שמתקיים A מתקיים גם B.
הטענה אינה תקפה אם A מתקיים ו-B אינו מתקיים. זוהי, אם כך, השלילה הלוגית של "אם A אז B": "A אבל לא B".

מלבד פעולת השלילה, מקובלות בלוגיקה גם פעולות אחרות, המביאות לטענות שאינן שקולות לטענה הפוזיטיבית. 
*כאשר משנים את מיקום המשתנים, "אם B אז A", מדובר על הטענה המנוגדת (converse) לטענה המקורית. טענה זו אינה נובעת מן הטענה הפוזיטיבית. המעבר מן הטענה הפוזיטיבית (כל ההתחלות קשות) לטענה המנוגדת (רק ההתחלות קשות) היא כשל לוגי נפוץ.
*הטענה ההיפוכית (inverse) לטענה פוזיטיבית היא "אם לא A אז לא B". כלומר שלילת כל הגורמים. גם כאן, הטענה ההיפוכית אינה נובעת מהטענה הפוזיטיבית.
*"אם לא B אז לא A" היא הטענה הקונטרה-פוזיטיבית. טענה זו **שקולה** לטענה הפוזיטיבית "אם A אז B".

## ראו גם
*היסק
*הכחשת הפותח
*אישור הסוגר
*מודוס פוננס
*מודוס טולנס

## קישורים חיצוניים

*

קטגוריה:ערכים שבהם תבנית בריטניקה אינה מתאימה
קטגוריה:לוגיקה בוליאנית 
קטגוריה:לוגיקה מתמטית
קטגוריה:מעגלים ספרתיים
קטגוריה:קשרים לוגיים
מסה מצומצמת

**מסה מצומצמת** היא גודל פיזיקלי המאפשר לנתח מתמטית בעיה רב-גופית כבעיית גוף אחד. במקום לחשב באופן מדויק את תנועתו של כל גוף בנפרד, נהוג להתייחס לגוף דמיוני בעל מסה מצומצמת.

המסה המצומצמת x_\text{eq} מחושבת לפי הנוסחה:

\ {1\over x_\text{eq}} = \sum_{i=1}^n {1\over x_i} = {1\over x_1} + {1\over x_2} + \cdots+ {1\over x_n}\ ,

כאשר x_i הן מסות הגופים במערכת. הנוסחה שקולה לחלוטין לממוצע הרמוני בין מסות, עד כדי פקטור כפלי.
## בעיה דו-גופית

במקרה של שני גופים, המסה המצומצמת מחושבת באופן הבא: 

\ \mu =\frac{m_1 m_2}{m_1 + m_2} או \ \frac{1}{\mu} = \frac{1}{m_1} + \frac{1}{m_2}

שימוש במסה המצומצמת מאפשר פתרון פשוט יותר של הבעיה הדו-גופית, הנפוצה בין היתר בחקר אסטרונומי ואסטרופיזיקלי של תנועת גרמי שמים תחת השפעת כוח הכבידה.

## ראו גם
* ממוצע הרמוני

## קישורים חיצוניים
* 

קטגוריה:מכניקה
צהלולים

[ממוזער|350px|אישה מצרית בקריאות צהלולים ב[הבחירות לנשיאות מצרים (2014)|בחירות לנשיאות מצרים (2014)]]

**צהלולים** (בערבית: **زغروطة** או **زغوردة**, תעתיק: זע'רוטה או זע'רודה, בהתאמה; בערבית עיראקית: **هلاهل**, הלאהל או הָלָאהִיל) הם קולות גבוהים ומסולסלים המופקים בעזרת נענוע מהיר של הלשון לשם הבעת שמחה. הצהלולים נהוגים בעיקר בקרב נשים מעדות המזרח, בשמחות ובאירועים מיוחדים, ובקרב נשים ערביות גם כן לאות שמחה ושמחות.

במהלך ביצוע הצהלולים נוהגות בדרך כלל הנשים להניח את האצבע המורה בצמוד לשפה העליונה כאשר חלק מהאצבעות האחרות מונפות כלפי מעלה ובכך מגדילות את מידת ההחצנה של שמחתן. הצהלולים מבוצעים בדרך כלל בתדירות גבוהה יותר ועל ידי מספר נשים באופן לא מתואם ברגעי השיא של האירוע (כגון מיד לאחר שבירת הכוס בחתונה).

## ההלחם "צהלולים"
חיים אוליאל, זמר ומוזיקאי משדרות, הגה את המילה "צהלולים". הצעתו של אוליאל הוגשה לאקדמיה ללשון העברית והתקבלה.

בסלנג, המילה המתארת צהלולים היא האונומטופיאה "קוּלוּלוּ". כאשר האקדמיה ללשון העברית בחרה במילה "צהלולים" בשנת 2000, היא התבססה על אונומטופיאה זו, אותה צירפה כהלחם למילה "צהלה".

לדברי אוליאל, "מדובר באלמנט חשוב ומרכזי בשמחות ובפולקלור המזרחי ולא הייתה לזה מילה בעברית. 'צהלולים' היא מלשון צהלה וגם מזכירה בצליל את 'קולולו'". אוליאל מוסיף: "זה כבוד גדול שהאקדמיה אימצה מילה שהמצאתי. כתבתי שירים רבים, אבל מילה נשארת לדורות".

## סממן תרבותי
הנוסע האירי ריצ'רד רוברט מאדן ביקר בשנת 1827 בירושלים והוזמן על ידי יוסף אמזלג, העשיר ביהודי העיר, לחתונה יהודית, בה נשמעו ככל הנראה צהלולים: "בחצר מצאנו בנות-ישראל נאות במספר רב, שהיו צווחות כפי שנוהגים המצרים בלילות שימורים ובחתונות".

זיהויָם של הצהלולים עם עדות המזרח בישראל הפך אותם לסממן תרבותי. לעיתים הם נתפסים כמנהג פרימיטיבי שמזרחים ילידי הארץ משתדלים להמעיט בו, כפי שעולה מדבריו של עמיר פרץ: "אמא שלי אמרה לנו שהיא חייבת לעשות 'זרארט'. 'זרארט' זה מה שקיבל בעברית את השם צהלולו-לו-לו. אמרנו לה: 'אמא, מה, השתגעת?' היא אמרה: 'אתם לא רוצים? אני לא באה'. התחלנו משא ומתן. אמרה: 'אני רוצה עשרה סלסולים'. אמרנו לה: 'השתגעת? איך עשר?' הגענו בסוף להסכמה על חמש. חמישה צהלולים". ברית המילה החלה, ואמו של פרץ החלה בצהלולים שלה. פרץ אמר על כך: "אני זוכר שפתאום תפסתי את כל הגיחוך והעקמומיות שבעניין... שתעשה מאה צהלולים, מה קרה? אם הקיבוצניקים רוצים לשיר 'אנו באנו ארצה', שישירו כמה שהם רוצים. ואם היא רוצה לבטא את השמחה שלה בדרך אחרת, צריך לתת לה לבטא את זה".

## בתרבות הפופולרית
בפרק השני בעונה השנייה של סדרת הטלוויזיה "רמזור", הסבתא הטריפוליטאית של טלי רוצה להשמיע צהלולים בחתונה של אמיר וטלי, בעוד אמיר, שמוצאו אשכנזי, רואה במנהג זה מנהג ערבי ופרימיטיבי ומתנגד לו.

## קישורים חיצוניים

## הערות שוליים

קטגוריה:טכניקות מוזיקליות
קטגוריה:תרבות ערבית
מירי בן-יוסף

**מירי בן יוסף** (1943 – 13 בנובמבר 2005) הייתה יחצ"נית בתחום המוזיקה בישראל.

בן יוסף, אשר עסקה בתחום יחסי הציבור מעל ל-20 שנה, נחשבה לאחת ממייסדות התחום בישראל. היא ייצגה אמנים מובילים, ביניהם אריק איינשטיין, שלום חנוך, להקת "אתניקס", שלמה ארצי, להקת המכשפות, שרית חדד, אייל גולן, אחינועם ניני, "שבק ס", דנה ברגר, עמיר לב, אביב גפן, ברי סחרוף, גידי גוב, גלי עטרי, להקת "כוורת", להקת "כשניקו תתחיל לדבר" ועוד רבים אחרים. בן יוסף הייתה גם המנהלת האישית של הזמר שלומי שבן (שהקדיש לה את אלבומו השני, עיר), ועבדה עמו כמעט עד מותה. בן יוסף אף ייצגה אמנים בין-לאומיים אשר הגיעו להופיע בישראל, ביניהם מדונה, שינייד או'קונור, "U2", "Guns N' Roses", הנרי רולינס ועוד.

בן יוסף הונצחה, עוד לפני מותה, בשירה של ענבל פרלמוטר "סיגריות לייט":

בן יוסף נפטרה בגיל 61 ממחלת סרטן הריאה, והותירה אחריה בת. במלאת שלושים יום לפטירתה שודר ברשת ג' משדר מיוחד לזכרה בהשתתפות אמנים ישראלים רבים.

## קישורים חיצוניים
* 
* דפנה לוי, בר בן-יוסף, בתה של היח״צנית מירי בן יוסף, חולקת זיכרונות מהחיים בבית אמא והגעגועים אחרי מותה. בפודקאסט ״על החיים ועל המוות״.

## הערות שוליים

קטגוריה:יחצ"ניות ישראליות
קטגוריה:מוזיקה ישראלית
קטגוריה:ישראליות שנולדו ב-1943
קטגוריה:ישראלים שנולדו ב-1943
קטגוריה:ישראליות שנפטרו מסרטן הריאה
קטגוריה:ישראלים שנפטרו מסרטן הריאה
קטגוריה:נשים הקבורות בבית הקברות ירקון
קטגוריה:ישראליות שנפטרו ב-2005
קטגוריה:ישראלים שנפטרו ב-2005
הג'ילר

ממוזער|150px|פסל מהג'ילר, האלף ה-6 לפנה"ס
**הג'ילר** (טורקית **Hacilar**) הוא יישוב מתקופת האבן בדרום-מערבה של אסיה הקטנה, כ-25 ק"מ מדרום-מערב לעיר בורדור שבטורקיה. הממצאים המוקדמים ביותר בתל הם משנת 7040 לפנה"ס לערך מהתקופה הנאוליתית, והוא ננטש ויושב מחדש מספר פעמים.

בשנת 1956 הצביע מורה מקומי על התל בפניו של הארכאולוג הבריטי ג'יימס מלארט, ושנה לאחר מכן החל האחרון לחפור במקום. הממצאים הועברו למוזיאון לתרבויות אנטוליה באנקרה. בתי התל נבנו על שכבת אבן שנועדה להגן עליהם מפני נזקי המים ונערכו סביב חצרות פנימיות. הקירות היו עשויים מעץ, תערובת של עץ או אבני בוץ. הגגות נתמכו על ידי עמודי עץ והסברה היא כי בבתים הייתה קומה שנייה העשויה גם היא מעץ. הקירות הפנימיים היו חלקים וללא ציורים או עיטורים.

בשכבות מאוחרות יותר בתל התגלו אבני רחיים, מכתשים ותנורים ביתיים. לקירות נוספו גומחות, המטבח הופרד מיחידת המגורים והקומות העליונות שימשו לאחסון דגנים או כפינות עבודה.

## לקריאה נוספת

* Mellaart, James. «Hacilar: A Neolithic Village Site» — Scientific American, August 1961, p. 86.

קטגוריה:ערכים שבהם תבנית בריטניקה אינה מתאימה
קטגוריה:טורקיה: אתרים ארכאולוגיים
קטגוריה:אתרים ארכאולוגים נאוליתים
צ'איאונו

**צ'איאונו** (טורקית **Çayönü**) הוא אתר ארכאולוגי מהתקופה הנאוליתית בדרום-מזרח טורקיה, כ-40 ק"מ צפונית-מערבית לעיר דיארבקיר, בסמוך לעיירה ארגאני. 

הארכאולוג האמריקאי רוברט ג'ון בריידווד חפר באתר בין השנים 1964 ו-1978, ושוב בין 1985 ו-1991. לפי הממצאים היה האתר מיושב בין 7200 ו-6600 לפנה"ס לערך. 

מחקר עצמות בעלי החיים שהשתמרו באתר מרמז על ביות מוקדם של החזיר. ממצאים בוטאניים רומזים לכך שתושבי האתר גידלו גם חיטה. צ'איאונו היה גם המקום בו נמצאה חתיכת הבד המוקדמת ביותר הידועה. פיסת טקסטיל זו הייתה מבד פשתן בן 9,000 שנה והוא נארג מפשתן שגדל באופן מקומי. בנוסף לכך האתר היה המרכז העיקרי לייצור חרוזים בתקופה הנאוליתית המוקדמת. ארכאולוגים גילו ארבעה פריטי נחושת מוקדמים בצ'איאונו, מתאריך 7,200 לפני הספירה. צ'איאונו הוא גם המיקום של חפצי הנחושת המוקדמים ביותר הידועים.

## קישורים חיצוניים

## הערות שוליים

250px|ממוזער|ימין|"בית הגולגולות" באתר

קטגוריה:טורקיה: אתרים ארכאולוגיים
קטגוריה:אתרים ארכאולוגים נאוליתים
מחלקת התחבורה של ארצות הברית

**מחלקת התחבורה של ארצות הברית** (, בקיצור: **DOT**) היא מחלקה בקבינט של הממשל הפדרלי של ארצות הברית המטפלת בנושאי תחבורה. היא נוסדה באמצעות חוק של הקונגרס ב-15 באוקטובר 1966, והחלה לפעול ב-1 באפריל 1967. בראש המחלקה עומד מזכיר התחבורה של ארצות הברית.

מטרתה של המחלקה היא "לשרת את ארצות הברית על ידי הבטחת מערכת תחבורה מהירה, בטוחה, יעילה, נגישה ונוחה שתתאים לצרכים הלאומיים החיוניים ותגביר את איכות החיים של תושבי ארצות הברית, היום ובעתיד".

במספר תחומים, כגון תעופה ומסילות רכבת, הממשלה הפדרלית שולטת באופן מוחלט כתוצאה מכוח הנתון לה לפי סעיף המסחר שבחוקה והיא שתלטה על כל רמות הבקרה ברמה המדינתית וברמה המקומית.

אולם, באופן מסורתי, הבנייה והתחזוקה של כבישים מהירים וכבישים בין-מדינתיים נמצאים באחריות הממשלות המקומיות. הממשלה הפדרלית הגדילה את פעילותה במדיניות התחבורה על ידי העלאת המסים הפדרליים ומתן מענקים לממשלות של מדינות עבור פרויקטים ייחודיים, אולם באופן טכני, האחריות היומיומית לפרויקטים הללו היא של המדינות. באופן זה, מנהל הכבישים המהירים הפדרלי ומנהל המעבר הפדרלי לא בונים ומתפעלים את הדרכים באופן ישיר; הם קיימים רק על מנת לתת מענקים למדינות ולהבטיח שהמענקים ינוצלו בצורה שתקדם את מדיניות התחבורה הלאומית. באופן טבעי, התלות ההולכת וגוברת של המדינות במענקים הפדרליים נתנה לממשלה הפדרלית כמות לא מבוטלת של שליטה עקיפה על מדיניות התחבורה של המדינות באמצעות סעיף המס וההוצאה שבחוקה.

## מבנה המחלקה
* משרד מזכיר התחבורה של ארצות הברית (OST)
*משרד המפקח הכללי (OIG)
* מינהל התעופה הפדרלי (FAA)
* מינהל הכבישים הפדרלי (FHWA)
* מינהל מסילות הרכבת הפדרלי (FRA)
* מנהל התעבורה הפדרלי (FTA)
* מינהל הימים (MARAD)
* מנהל בטיחות התובלה הפדרלי (FMCSA)
* מינהל הבטיחות בכבישים המהירים הפדרלי (NHTSA)
* מנהל המחקר והחידושים הטכנולוגיים (RITA)
* מנהל בטיחות חומרים וצינורות הנפט הפדרלי (PHMSA)
* איגוד סנט לורנס להתפתחות נתיבים ימיים (SLSDC)

### מחלקות לשעבר
* משמר החופים של ארצות הברית – הועבר למחלקה לביטחון המולדת ב-2003.

## קישורים חיצוניים

* 

* אתר המחלקה הרשמי
* מחלקת התחבורה - משרד ההיסטוריון
* הודעות מטעם מחלקת התחבורה על דיונים ושינויי חקיקה מהרשומה הפדרלית RSS Feed
* 

*
תחבורה
ארצות הברית
בוטידים

ה"**בוטידים** של יוני", הוא שמו של מטר מטאורים המתרחש בסביבות ה-22 ביוני ל-2 ביולי מדי שנה. בדרך כלל זהו מטר חלש, שהקצב הזניתי לשעה שלו בין 0 ל-2. עם זאת, מפעם לפעם מטר זה מתפרץ, כפי שאירע ב-1916, כאשר הבחינו בקיומו לראשונה. התפרצויות נוספות נצפו בשנים 1921, 1927, 1998 ו-2004. בשתי האחרונות הקצב הזניתי לשעה הגיע ל-100 ו-50 בהתאמה. 

נקודת ההקרנה (radiant) של מטר זה בקבוצת הכוכבים רועה דובים, בלעז Boötes ממנה קיבל את שמו. 

מטר זה מתרחש כאשר כדור הארץ חוצה את מסלולו של השביט פון-וינקה, שמחזורו סביב השמש הוא 6.37 שנים.

## ראו גם
* קואדראנטידים

קטגוריה:מטרות מטאורים
קטגוריה:קבוצת הכוכבים רועה דובים
גולריפש

**מחוז גולריפש** (באבחזית: **Гәылрыҧшь араион**; בגאורגית: **გულრიფშის რაიონი**, גוּלריפשיס ראיוֹני; ברוסית: **Гульрипшский [[ראיון (חלוקה מנהלית)|район]]**) הוא מחוז באבחזיה, הרפובליקה הבדלנית של גאורגיה. העיר גולריפש משמשת כעיר העיקרית ועיר הבירה של המחוז האבחזי. חלק הנפה שנמצא באבחזיה עילית שהיה מיושב ברובו בגאורגים (סוואנים), נכבש, בסיוע הצבא הרוסי, על ידי הכוחות הבדלניים של אבחזיה במהלך הפלישה הרוסית לגאורגיה. בשנת 2003 (לפני המלחמה) מנתה אוכלוסיית המחוז 19,918 תושבים, שמתוכם 1,956 איש מתגוררים באבחזיה עילית. 

הרפובליקה של אבחזיה היא אוטונומיה דה פקטו שעד למלחמה בדרום אוסטיה לא הייתה מוכרת על ידי כל מדינות העולם. מכאן שגם החלוקה המינהלתית של אבחזיה למחוזות אינה מוכרת בעולם. מצד שני מוכרת החלוקה המנהלתית של גאורגיה, שעל פיה נחשבת אבחזיה עצמה למחוז בגאורגיה, וחלוקתה הפנימית לנפות, המקבילה כמעט לגמרי לחלוקת אבחזיה למחוזות, הם במעמד יתר נפות גאורגיה. בתום הפלישה הרוסית לגאורגיה, באוגוסט 2008, היו רוסיה וניקרגואה המדינות היחידות בעולם שהכירו באבחזיה.

המחוז גובל מצפון ומצפון-מזרח בפדרציה הרוסית, ממזרח ודרום במחוז אוצ'מצ'ירה, בדרום-מערב בים השחור וממערב במחוז סוחומי. נמל התעופה הראשי של אבחזיה, שדה התעופה סוחומי דרנדה, ממוקם בדרום-מערב המחוז.

## דמוגרפיה

## הערות שוליים

גולריפש, נפת 
גולריפש
אוצ'מצ'ירה (מחוז)

**מחוז אוצ'מצ'ירה** (באבחזית: **Очамчыра араион**; בגאורגית: **ოჩამჩირის რაიონი**, אוֹצַ'מצ'יריס ראיוֹני; ברוסית: **Очамчирский [[ראיון (חלוקה מנהלית)|район]]**) הוא מחוז באבחזיה, הרפובליקה הבדלנית של גאורגיה. העיר אוצ'מצ'ירה משמשת כעיר הבירה של המחוז האבחזי. אוכלוסיית המחוז מונה 24,868 תושבים. מחוז אוצ'מצ'ירה האבחזי קטן מ**נפת אוצ'מצ'ירה** הגאורגית, כיוון שהחל משנת 1955, שוכן על חלק משטח הנפה מחוז טקווארצ'לי.

הרפובליקה של אבחזיה היא אוטונומיה דה פקטו שאיננה מוכרת בעולם. מכאן שגם החלוקה המנהלתית של אבחזיה למחוזות אינה מוכרת בעולם. מצד שני מוכרת החלוקה המנהלתית של גאורגיה, שעל פיה נחשבת אבחזיה עצמה למחוז בגאורגיה, וחלוקתה הפנימית לנפות, המקבילה כמעט לגמרי לחלוקת אבחזיה למחוזות, היא במעמד יתר נפות גאורגיה

## קישורים חיצוניים

אוצ'מצ'ירה, נפת
אוצ'מצ'ירה
חוסה נסאסי

**חוֹסה נסאסי יארסה** (בספרדית: **José Nasazzi Yarza**; 24 במאי 1901 במונטווידאו – 17 ביוני 1968) היה כדורגלן מאורוגוואי שהיה קפטן נבחרת אורוגוואי בכדורגל והוביל אותה לזכייה במונדיאל 1930. נסאסי נחשב על ידי רבים כגדול כדורגלני אורוגוואי בכל הזמנים והיה ידוע בכינוי "המרשל הגדול".

## קריירה
ממוזער|ימין|160px|חוסה נסאסי
בן לאב שמוצא משפחתו מלומברדיה, (איטליה) (במקור "נסאצי"), ולאם ממוצא בסקי. נסאסי זכה במדליית הזהב באולימפיאדת פריז ב-1924 ובאולימפיאדת אמסטרדם. כמו כן, זכה בקופה אמריקה ב-1923, ב-1924 וב-1926, וכל זאת עד לאליפות העולם הראשונה בכדורגל.

במהלך טורניר גביע העולם בכדורגל, היריבה הממשית היחידה של אורוגוואי הייתה ארגנטינה. לאחר שהביסה את פרו ורומניה בסיבוב הראשון, אורוגוואי הביסה את יוגוסלביה בתוצאה 1:6 בחצי הגמר והעפילה למשחק הגמר נגד ארגנטינה. למרות שקבוצתו פיגרה 2:1 במחצית, ליכד נסאסי את חבריו לקבוצה במחצית השנייה, והוביל אותם לניצחון הידוע 2:4, מה שהפך אותו לקפטן הראשון שהניף את גביע ז'יל רימה. הוא זכה להיות לשחקן המצטיין ונבחר להיות בנבחרת המצטיינת של הטורניר.

למרות שאורוגוואי סירבה להגן על תוארה במונדיאל 1934, זכה נסאסי בקופה אמריקה פעם אחת נוספת (ב-1935), לפני שפרש ב-1937.

בקריירת המועדונים שלו, שיחק נסאסי עבור בז'ה ויסטה, ליטו ונסיונל מונטווידאו.

## תארים
;נסיונל
*אליפות אורוגוואי (2): 1933, 1934
;נבחרת אורוגוואי
*גביע העולם: 1930
*אליפות דרום אמריקה (4): 1923, 1924, 1926, 1935
*מדליית זהב אולימפית (2): 1924, 1928
;אישיים
*כדור הזהב בגביע העולם: 1930
*הנבחרת המצטיינת בגביע העולם: 1930
*כדור הזהב באליפות דרום אמריקה (2): 1923, 1935

## קישורים חיצוניים

קטגוריה:כדורגלנים אורוגוואים
קטגוריה:מגני כדורגל אורוגוואים
קטגוריה:מונטווידאו: כדורגלנים
קטגוריה:כדורגלני נסיונל
קטגוריה:כדורגלני נבחרת אורוגוואי
קטגוריה:כדורגלני מונדיאל 1930
קטגוריה:מאמני כדורגל אורוגוואים
קטגוריה:מאמני נבחרת אורוגוואי בכדורגל
קטגוריה:ילידי 1901

קטגוריה:אורוגוואים שנפטרו ב-1968
גגרה (מחוז)

**מחוז גגרה** (באבחזית: **Гагра араион**; בגאורגית: **გაგრის რაიონი**, גַגריס ראיוֹני; ברוסית: **Гагрский [[ראיון (חלוקה מנהלית)|район]]**) הוא מחוז באבחזיה, הרפובליקה הבדלנית של גאורגיה. העיר גגרה משמשת כעיר הבירה של המחוז האבחזי. מחוז/נפה זה הוא המחוז המערבי ביותר של אבחזיה, ונהר הפסואו משמש לו כגבול עם מחוז קרסנודר של רוסיה. אוכלוסיית המחוז מונה 39,625 תושבים, כאשר בשנת 1989 נמנו בנפת גגרה 77,079 איש.

הרפובליקה של אבחזיה היא אוטונומיה דה פקטו אך איננה מוכרת בעולם. מכאן שגם החלוקה המנהלתית של אבחזיה למחוזות אינה מוכרת בעולם. עם זאת, מוכרת החלוקה המנהלתית של גאורגיה, על פיה אבחזיה היא למחוז בגאורגיה. לפי חלוקה זו לנפות, המקבילה כמעט לגמרי לחלוקת אבחזיה למחוזות, למחוז מעמד מקביל ליתר נפות גאורגיה.

## יישובים עיקריים
* גגרה
* ביצ'וינתה
* לסלידזה
* בזיב

## קישורים חיצוניים

## הערות שוליים

גגרה, נפת
גגרה
Yellow Submarine Songtrack

**Yellow Submarine Songtrack** הוא אלבום הפסקול מהסרט צוללת צהובה של הביטלס שיצא מחדש בשנת 1999. 

כל השירים בסרט הופיעו בפסקול של הסרט למעט השיר A Day in the Life וזאת משום שחברת התקליטים EMI לא רצתה יותר מדי שירים מהאלבום Sgt. Pepper's Lonely Hearts Club Band. ב-28 במאי 2012 יצאה גרסת רימאסטר לאלבום ביחד עם גרסת הבלו-ריי וה-די-וי-די של הסרט "צוללת צהובה". 

## רשימת שירים
כל השירים נכתבו על ידי ג'ון לנון ופול מקרטני, למעט אם צוין אחרת. 
# Yellow Submarine 
# Hey Bulldog
# Eleanor Rigby
# Love You To (ג'ורג' האריסון)
# All Together Now
# Lucy in the Sky with Diamonds
# Think for Yourself (האריסון)
# Sgt. Pepper's Lonely Hearts Club Band
# With a Little Help from My Friends
# Baby, You're a Rich Man
# Only a Northern Song (האריסון)
# All You Need Is Love
# When I'm Sixty-Four
# Nowhere Man
# It's All Too Much (האריסון)

## קישורים חיצוניים

קטגוריה:אלבומי הביטלס
קטגוריה:פסקולי סרטי אנימציה
קטגוריה:אלבומי חברת EMI רקורדס
נפת באר שבע

**נפת באר שבע** היא הנפה הגדולה ביותר במדינת ישראל, ושייכת למחוז הדרום. נכון ליולי 2023, התגוררו בנפה 772,300 תושבים בצפיפות של 59.78 נפש לקילומטר רבוע.

נפת באר שבע נחלקת לשני אזורים גאוגרפיים:
* אזור בקעת באר שבע
* אזור הנגב והערבה

## היסטוריה
ביוני 1899 הוציא סולטאן האימפריה העות'מאנית צו להקמת יחידה מנהלית חדשה בדרום ארץ ישראל שבירתה באר שבע. השטח לנפה החדשה נלקח מנפות חברון ועזה.

המועצה האזורית שער הנגב נכללה במרץ 1953 בנפה, והועברה באפריל 1957 לנפת אשקלון.

## נתונים סטטיסטיים
שטח נפת באר שבע הוא כ-60% משטח מדינת ישראל (12,918 קילומטר רבוע).

ב-2011 היו באוכלוסיית הנפה כ-394,300 יהודים ו-204,700 מוסלמים.

## קישורים חיצוניים

*מבט על הנגב- נתונים על נפת באר שבע, באתר הלשכה המרכזית לסטטיסטיקה, 26 בנובמבר 2001
*תהליך התפתחות האוכלוסייה בנפת באר שבע, מאמר מאת שי טחאני וחגית גריאני
## הערות שוליים

קטגוריה:באר שבע
באר שבע
באר שבע
מוותלי הראשון

**מוּוַתַלִי** או **מוּוַתַלִיש הראשון** היה מלך החתים בתקופת האופל בסוף תקופת הממלכה החתית הקדומה במאה ה-15 לפנה"ס אשר נמשכה כ-100 שנים בלבד והייתה מעין גשר בין האימפריה החתית לממלכה הקדומה. 

מעט מאוד ידוע לנו כיום על מוותלי הראשון מפני שהוא לא הותיר אחריו כמעט ממצאים ארכאולוגים. קודמו של מוותליש הראשון היה חוזיה השני, ויורשו היה תודחליה הראשון מייסדה של הממלכה החתית החדשה בשנת 1430 לפנה"ס.

## קישורים חיצוניים
*החתים, באתר היסטוריית העולם.
*מוותלי הראשון, באתר על מלכי החתים

## הערות שוליים

קטגוריה:מלכי החתים
מוותלי

**מוּוַתַלִי** (מוכר גם כ**מוּוַתַלִיש**, בסיומת ־ש חתית המציינת את יחסת הנושא ) הוא שמם של שניים ממלכי החתים.
תחנת הרכבת דימונה

**תחנת הרכבת דימונה** היא תחנת נוסעים של רכבת ישראל הממוקמת בעיר דימונה על מסילת הדרום ומהווה כתחנת קצה לקו הנוסעים באר שבע צפון / אוניברסיטה – דימונה. המסילה עליה נמצאת התחנה ממשיכה עד הר צין. זוהי תחנת הנוסעים הדרומית ביותר של רכבת ישראל.

## היסטוריה

תחנת הרכבת דימונה נחנכה ב-8 בספטמבר 1965, לאחר השלמת סלילת המסילה בין באר שבע לדימונה, עבודות הסלילה נמשכו כשמונה שנים לסירוגין. התחנה נחנכה בנסיעה של רכבת נוסעים בה 140 מוזמנים שיצאה מתל אביב לדימונה. תחילה פעלו בקו רק רכבות משא שהובילו בעיקר פוספטים מהנגב ואשלג מים המלח.

ב-25 במרץ 1967 נחנך שירות רכבת נוסעים לדימונה. בקו פעלו לרוב שתי רכבות ביום לכל כיוון מתל אביב, דרך באר שבע. שירות הנוסעים הופסק ב-1978.

תחנת רכבת חדשה נפתחה ב-17 בדצמבר 2005. התחנה ממוקמת מחוץ לעיר, במרחק של כ-1 ק"מ, בסמוך למוסך הקטרים של דימונה.
הקו לבאר שבע פועל בתדירות נמוכה ועוברים דרך התחנה נוסעים מעטים, כמות הנוסעים המועטה ביותר מבין כל תחנות רכבת ישראל (80 נוסעים ליום בממוצע נכון ל-2009). טרם פתיחת תחנת דימונה, התחנה הדרומית ביותר של רכבת ישראל הייתה תחנת באר שבע מרכז.

במרץ 2020 הופסקה תנועת הרכבות בין באר שבע לדימונה ביחד עם תנועת רכבות הנוסעים בכל הארץ כחלק מהגבלות שהטילה הממשלה על התחבורה הציבורית עקב התפשטות נגיף הקורונה, הקו נשאר מושבת גם אחרי 22 ביוני 2020, כאשר חזרה הרכבת לפעול בשאר הקווים. במסגרת התמודדות עם משבר כלכלי בעקבות התפשטות נגיף הקורונה, משרד האוצר הציע לבטל את הקו מבאר שבע לדימונה עקב תפוסה נמוכה מאוד שלו.

בסוף יולי 2020, הקו בין באר שבע לדימונה חזר לפעילות.

ב-18 בספטמבר 2022 הוחלט שבימי שישי יופעלו 6 רכבות בשעה לבאר שבע, אך הוחלט לסגור את קו דימונה לבאר שבע בימי שישי ובמוצ"ש זאת בגלל עבודות חשמול.

## מבנה התחנה ותכנון עתידי
לתחנה הקיימת רציף צד אחד, מבנה תחנה ומגרש חנייה. קיים תכנון להעתקת תחנת הרכבת לדימונה מזרחה לצד כביש 25 סמוך לכניסה לעיר כך שתהיה נגישה יותר לתושבי העיר, במסגרת מרכז תחבורתי שישרת גם את קווי האוטובוס בעיר ויכלול גם חניון לרכבים ומרכז עסקים עם מבני משרדים שיחובר בגשר לקניון פרץ סנטר הסמוך. בנוסף, קיים תכנון לנצל את מקטע המסילה בין באר שבע לדימונה כחלק מתוכנית קו הרכבת לאילת בו תשמש כתחנת ביניים. בתחילת 2021 אישרה להפקדה, הוועדה המחוזית לתכנון ולבנייה – מחוז הדרום את תוכנית התחנה החדשה ואת שדרוג והרחבת מסילת באר שבע-דימונה-צפע-רותם.

קובץ:Dimona.svg

## שירות רכבות בתחנה
מהתחנה יוצאות 4 רכבות ביום לתחנת הרכבת באר שבע צפון/אוניברסיטה בימים ראשון עד חמישי.

## קווי אוטובוס לתחנה
השירות המשלים לתחנה דליל ביותר בהתאם לתדירות קו באר שבע - דימונה. ישנו קו בודד של חברת "אגד" שמספרו 12 המוביל מהתחנה לשוק העירוני והתחנה המרכזית ותדירותו 4 נסיעות ביום לכל כיוון בהתאם למספר הנסיעות של הרכבת לכל כיוון בקו באר שבע - דימונה.

## קישורים חיצוניים

* תחנת הרכבת דימונה באתר רכבת ישראל
* 
* 
* 
* 

## הערות שוליים

דימונה
דימונה
קטגוריה:דימונה: מבנים
קטגוריה:דימונה: תחבורה
קטגוריה:ישראל: תחנות רכבת לפי עיר
חיים בלתי גמורים

**חיים בלתי גמורים** (באנגלית: **An Unfinished Life**) הוא סרט דרמה שיצא בשנת 2005 וביים לאסה הלסטרם. רוב הסרט צולם בקנדה.

ססמת הסרט שהופיעה בכרזות הייתה: "כל סוד לוקח חיים משלו".

## עלילה
איינר (רדפורד), חוואי המתגורר בוויומינג, מתקשה להתמודד עם מותו של בנו היחיד בתאונת דרכים. הוא מבקר מדי יום בקברו של הבן, הנמצא בחוותו, ומדבר אליו. חברו היחיד של איינר הוא מיטש, אדם שחור העובד בחוותו מזה ארבעים שנה. מיטש הותקף לפני תחילת הסרט על ידי דוב גריזלי שהשחית את פניו וגרם לו לנכות.

איינר מסוכסך עם אלמנת בנו, ג'ין (לופז), אותה הוא מאשים במותו. העלילה נפתחת בהגעתה של ג'ין לחוותו של איינר לאחר עשר שנים בהם לא נפגשו. היא מגיעה יחד עם בתה הצעירה, נכדתו של איינר.

בתחילה, איינר מתקשה להתמודד עם השינוי הפתאומי בחייו. מאוחר יותר הוא משתנה ויחסו אל ג'ין, ואל נכדתו הופך אנושי יותר.

מיטש מתחיל לחלום על הדב שתקף אותו, ומבקש מאיינר לשחרר אותו משביו בגן החיות של העיירה. איינר נעזר בנכדתו כדי לשחרר את הדב בחשאי, באישון לילה.

## קישורים חיצוניים
* 

קטגוריה:סרטי 2005
קטגוריה:סרטי דרמה אמריקאיים
קטגוריה:ג'ניפר לופז

קטגוריה:סרטי רוברט רדפורד
קטגוריה:סרטי לאסה הלסטרם
מוותלי השני

**מוּוַתַלִי** או **מוּוַתַלִיש השני** היה מלך האימפריה החתית בין השנים 1295–1272 לפנה"ס. הוא היה בנו הבכור של מורשילי השני וזכור בעיקר הודות לקרב המפורסם שאותו ניהל יחד עם אחיו חתושילי השלישי נגד פרעה מצרים רעמסס השני על השליטה בסוריה בסמוך לעיר קדש אשר נודע בשם קרב קדש, בסביבות 1274 לפנה"ס.

כשהתמנה למלך העביר את בירתו לתַרְחוּנְתַשַּה  (העיר טרם נחשפה) עקב פלישת שבטי הכַּשכַּש . במקביל מינה את אחיו למושל העיר חתושה.

חוקרי מצרים מאמינים שמוותלי השני הגיע בסופו של הדבר להסכם הבנה עם רעמסס השני על אזור המחלוקת מסביב לקדש כדי להימנע מעימות אפשרי נוסף. הסכם זה גרם להדלדלות ההשפעה המצרית באזור למשך השנים הקרובות עקב מרידות פנים-מצריות ובעיות מבית, דבר שאפשר לחתים להשתלט על אזור קדש וסוריה ללא מאמץ רב.

למוותלי השני היו לפחות שני בנים, ושניהם נקראו על שם אל הסערה תֶשוּב. אחד מבניו, אורחי-תשוב, ירש אותו, ושינה את שמו למורשילי השלישי.

## לקריאה נוספת
*Michael Roaf, **Cultural Atlas Of Mesopotamia and the ancient near east**, 1991.

## קישורים חיצוניים

*החתים, באתר היסטוריית העולם
*החתים, באתר "הכול על אודות טורקיה"
*מוותלי השני, באתר על מלכי החתים
* 

## הערות שוליים

קטגוריה:אישים שחיו באלף ה-2 לפנה"ס
קטגוריה:מלכי החתים